Document ID: 32011D0718

РЕШЕНИЕ ЗА ИЗПЪЛНЕНИЕ НА КОМИСИЯТА
от 28 октомври 2011 година
за изменение на Решение за изпълнение 2011/402/ЕС относно спешни мерки, приложими към семената от сминдух и определени семена и бобови растения, внасяни от Египет
(нотифицирано под номер C(2011) 7744)
(текст от значение за ЕИП)
(2011/718/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточки i) и iii) от него,
като има предвид, че:
(1)
В Регламент (ЕО) № 178/2002 се установяват общите принципи на национално равнище и на равнището на Съюза, които регулират храните и фуражите като цяло, и в частност тяхната безопасност. В него се предвиждат спешни мерки, когато е очевидно, че дадена храна или фураж, които са внесени от трета страна, има вероятност да представляват сериозен риск за здравето на човека, животните или за околната среда, и че този риск не може да бъде задоволително ограничен чрез мерки, предприети от засегнатата(ите) държава(и)-членка(и).
(2)
В Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (2) се определят общи правила за хигиената на храните. Тези правила включват изисквания относно хигиената при производството на семена и бобови растения за пряка консумация от човека, на които трябва да отговарят стопанските субекти в хранителната промишленост.
(3)
Беше установено, че някои партиди семена от сминдух, внасяни от Египет, са причината за появата в ЕС на огнище на Escherichia coli, произвеждаща шига токсин (STEC), серотип O104:H4. Поради това с Решение за изпълнение 2011/402/ЕС на Комисията (3) беше въведена забрана за допускането за свободно обращение в Съюза на семена и бобови растения от Египет, които попадат в кодовете по КН, изброени в приложението към посоченото решение. Срокът на действие на забраната изтича на 31 октомври 2011 г.
(4)
От 21 до 25 август 2011 г. Хранителната и ветеринарна служба на Комисията извърши проверка в Египет с цел обратно проследяване до възможния източник на инфекцията във връзка с огнищата на E. coli (серотип O104:H4) в северната част на Германия и в Бордо, Франция, и за да бъдат оценени условията в посочената трета държава за производство и обработка на семената, за които съществуват съмнения.
(5)
Бяха оценени констатациите от проверката и предприетите от Египет действия по отношение на слабостите при производството на семена за консумация от човека, които евентуално могат да се използват за получаване на кълнове. Оценката показва, че въведените от египетските органи мерки не са достатъчни за справяне с установените рискове.
(6)
В съответствие с член 10 от Регламент (ЕО) № 852/2004 хигиената на внасяните храни следва да отговаря, освен всичко друго, на изискванията, определени в приложение I към същия регламент. Указаните от египетските органи действия обаче не дават достатъчно гаранции за активно поет ангажимент за извършване на производството в съответствие с изискванията в приложение I към Регламент (ЕО) № 852/2004. До края на октомври 2011 г. Европейският орган за безопасност на храните (ЕОБХ) ще приеме научно становище относно рисковете, които причинява Escherichia coli, произвеждаща шига токсин (STEC), и други патогенни бактерии в семената и кълновете, издънките и кресоните, получавани от семена.
(7)
В очакване на евентуалното въвеждане на допълнителни мерки за контрол въз основа на становището на ЕОБХ и с цел да се осигури необходимото време на компетентните органи в Египет да представят на Комисията допълнителна информация и ефективни гаранции за допълнителни мерки за управление на риска, действието на въведената с Решение за изпълнение 2011/402/ЕС временна забрана за допускане за свободно обращение в Съюза на семена и бобови растения от Египет следва да бъде продължено до 31 март 2012 г.
(8)
С цел да се гарантира ефективността на настоящото решение за недопускането на внос на която и да е от изброените в приложението стоки, настоящото решение се прилага от 1 ноември 2011 г., тъй като в Решение за изпълнение 2011/402/ЕС беше предвидено допускането за свободно обращение на посочените в приложението семена от Египет да е забранено до 31 октомври 2011 г.
(9)
Поради това Решение за изпълнение 2011/402/ЕС следва да бъде съответно изменено.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение за изпълнение 2011/402/ЕС се изменя, както следва:
1.
Член 2 се заменя със следния текст:
„Член 2
Допускането за свободно обращение в Съюза на посочените в приложението семена и бобови растения от Египет се забранява до 31 март 2012 г.“
2.
Приложението се заменя с текста на приложението към настоящото решение.
Член 2
Настоящото решение се прилага от 1 ноември 2011 г.
Член 3
Адресати на настоящото решение са държавите-членки.
Съставено в Брюксел на 28 октомври 2011 година.

Labels: 17
0
3
6
18